**Par plānotajiem grozījumiem normatīvajos aktos invaliditātes jautājumu kontekstā**

**Valsts sociālo pabalstu likums (VSPL)[[1]](#footnote-1)**

Grozījumi VSPL (pieņemti Saeimā 21.03.2024.) paredz noteikt speciālo regulējumu, papildinot VSPL 16.pantu ar septīto daļu, kas paredz, ka valsts sociālā nodrošinājuma pabalstu (VSPL 13.pants), pabalstu personai ar invaliditāti, kurai neieciešama kopšana, (VSPL 12.1pants) un pabalstu transporta izdevumu kompensēšanai personām ar invaliditāti, kurām ir apgrūtināta pārvietošanās, (VSPL 12.pants) par pilngadību sasniegušu personu, kurai noteikta I vai II invaliditātes grupa (ja invaliditātes cēlonis ir slimība no bērnības), ir tiesības pieprasīt un saņemt personai, kura bija jaunieša likumiskais pārstāvis vai nodrošināja aprūpi audžuģimenē dienu pirms pilngadības sasniegšanas un saņēma valsts sociālos pabalstus par bērnu ar invaliditāti (piemēram, piemaksu pie ģimenes valsts pabalstu par bērnu ar invaliditāti).

Minētos pabalstus par pilngadību sasniegušu jaunieti varēs pieprasīt un saņemt, ja tiesā būs iesniegts pieteikums jaunieša rīcībspējas ierobežošanai un aizgādnības nodibināšanai garīga rakstura vai citu veselības traucējumu dēļ un tiesa būs pieņēmusi lēmumu par lietas ierosināšanu. Izmaiņas nodrošinās pabalstu izmaksas nepārtrauktību līdz aizgādnības nodibināšanai gadījumos, kad pilngadību sasniegušais jaunietis pats nevar paust savu gribu un pieprasīt pabalstus smagas invaliditātes dēļ.

**Invaliditātes likums (IL)[[2]](#footnote-2)**

Grozījumi IL sabiedriskajā apspriešanā bija nodoti no 22.03.2024. – 07.04.2024. (24-TA-1169)

* no IL paredzēts izslēgt normas, kas attiecas uz aprūpes pakalpojumu bērniem ar invaliditāti, šīs normas iekļaujot Sociālo pakalpojumu un sociālās palīdzības likumā.
* Saskaņā ar ES direktīvu par trešo valstu valstspiederīgo ieceļošanas un uzturēšanās nosacījumiem augsti kvalificētas nodarbinātības nolūkā (ES Zilas kartes turētāji), tiek noteikts, ka arī šīm personām būs tiesības uz prognozējamas invaliditātes vai invaliditātes ekspertīzi, ja viņu patstāvīgā dzīvesvieta ir Latvijā. Tas attieksies arī uz ES Zilās kartes turētāja ģimenes locekļiem – laulātais, bērni, t.sk. adoptētie bērni (nepilngadīgi).
* Paredzēts atteikties no 6 mēnešu invaliditātes noteikšanas termiņa, kā īsāko termiņu nosakot – viens gads.
* Paredzēts, ka personas ar I grupas redzes invaliditāti, kuras saņem pabalstu par asistenta izmantošanu 10 stundas nedēļā, būs tiesīgi šo pabalstu saņemt arī ar piegādi dzīvesvietā, ieturot no pabalsta tā piegādes izdevumus, kā arī ar pārskaitījumu uz Eiropas Ekonomikas zonas valstu maksājuma kontu, no tā ieturot attiecīgo komisijas maksu par pārskaitījumu (kas izriet no ES direktīvas ar ko nosaka tehniskās un darbības prasības kredīta pārvedumiem un tiešā debeta maksājumiem *euro*). Pēc minēto grozījumu pieņemšanas Saeimā, tiks veikti grozījumi Ministru kabineta 2014.gada 10.novembra noteikumos Nr.698 "Noteikumi par pabalstu par asistenta izmantošanu personām ar I grupas redzes invaliditāti".

**Ministru kabineta 2014.gada 23.decembra noteikumi Nr.805 "Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi" (23-TA-2608)[[3]](#footnote-3)**

Grozījumi MK noteikumos Nr.805 izstrādāti pēc Labklājības ministrijas iniciatīvās, lai pilnveidotu VDEĀVK darbu, veicot invaliditātes un darbspēju ekspertīzi.

Grozījumi paredz:

* Precizēt normu, ka personas iesniegtie papildu dokumenti invaliditātes ekspertīzei pamato nosūtījumā (veidlapa 088/u) minētos veselības traucējumus un to izraisītos funkcionēšanas ierobežojumus, jo nereti tiek iesniegti dokumenti, kuriem nav saistības ar nosūtījumā (veidlapa 088/u) minētajiem veselības traucējumiem.
* Noteikt, ka ikdienā veicamo darbību un vides novērtējumu (Bartel indekss) īpašas kopšanas nepieciešamības noteikšanai varēs veikt arī Sociālās aprūpes iestādes (SAC) sociālais darbinieks.
* Lai noteiktu invaliditātes cēloni "slimība no bērnības", VDEĀVK jāiesniedz arī pamatojoši dokumenti, kas bija izdoti periodā līdz persona sasniedz 18 gadu vecumu. Nereti tiek iesniegti dokumenti, kas izdoti pēc personas pilngadības sasniegšanas, kā rezultātā VDEĀVK nevar konstatēt slimības cēlonību kopš bērnības.
* Precizēt regulējums par VDEĀVK izsniegto atzinumu termiņiem.
* Papildināt un precizēt iesniegumu veidlapa prognozējamas invaliditātes, invaliditātes vai darbspēju ekspertīzes veikšanai (1.pielikums).
* Precizēt normas 5., 6., 8. un 9.pielikumā.

**Sociālo pakalpojumu un sociālās palīdzības likums (SPSPL)**

20.03.2024. Labklājības ministrija iesniedza Valsts kancelejā grozījumus SPSPL (22-TA-1080)[[4]](#footnote-4).

Grozījumi SPSPL paredz noteikt sociālo pakalpojumu minimumu, kurus pašvaldībai savu budžeta līdzekļu ietvaros primāri ir jānodrošina noteiktām personu grupām. Kad tas ir nodrošināts, pašvaldība var nodrošināt šos pakalpojumus arī citām personām vai veidot citus pakalpojumus. Likumprojekts vēl jāizskata un jāatbalsta MK sēdē un pēc tam jāizskata un jāpieņem Saeimai.

Papildus Labklājības ministrijā izstrādes procesā ir vēl vieni grozījumi SPSPL (24-TA-139)[[5]](#footnote-5), kuri sabiedriskajā apspriešanā bija nodoti no 22.03.2024 – 07.04.2024. Grozījumi SPSPL paredz:

1. precizēt normas par aprūpes mājās pakalpojumu, lai skaidri noteiktu aprūpes mājās pakalpojumu bērniem ar smagiem un ļoti smagiem funkcionāliem traucējumiem, un nodrošinātu, ka tiesību aktos ir novērsta neskaidrība attiecībā uz jēdzieniem aprūpes pakalpojums un aprūpes mājās pakalpojums.
2. noteikt ES zilās kartes turētāja un viņa ģimenes locekļu tiesības uz sociālajiem pakalpojumiem.

**Politikas plānošanas dokumenti:**

* **Konceptuālais ziņojums “Invaliditātes noteikšanas sistēmas pilnveide bērniem” (23-TA-404)[[6]](#footnote-6)**

Mērķis – pilnveidot invaliditātes novērtēšanas sistēmu bērniem, nostiprinot funkcionēšanas novērtēšanu kā vienu no pamatprincipiem invaliditātes noteikšanā un harmonizēt pārejas posmu no bērna ar invaliditāti uz pilngadīgas personas ar invaliditāti statusu, vienlaikus pilnveidojot atbalsta pakalpojumus.

* **Plāns personu ar invaliditāti vienlīdzīgu iespēju veicināšanai 2024. – 2027.gadam (23-TA-3328)[[7]](#footnote-7)**

Plāns personu ar invaliditāti vienlīdzīgu iespēju veicināšanai 2024.-2027. gadam ir īstermiņa politikas plānošanas dokuments, kura mērķis ir veicināt uz personu ar invaliditāti vajadzībām orientētas atbalsta sistēmas attīstību starpnozaru līmenī.

* **Īpašas kopšanas nepieciešamības novērtēšanas kritēriju pilnveide**

Labklājības ministrija strādā pie piedāvājuma sagatavošanas īpašas kopšanas nepieciešamības noteikšanas kritēriju pilnveides pilngadīgām personām, paredzot nostiprināt aprūpes vajadzību izvērtēšanu, kas būtu par pamatu noteikt gradētu finansiālā atbalsta apmēru ļoti smagas invaliditātes gadījumā – finansiālais atbalstu noteikt atbilstoši aprūpes intensitātes vajadzībai, nevis invaliditātes cēlonībai (invaliditāte iegūta bērnībā vai pilngadīgā vecumā), tādējādi sniedzot mērķētāku atbalstu. Plānots 2024.gada 2.pusgadā Ministru kabinetā iesniegt piedāvājumu īpašas kopšanas novērtēšanas pieejas maiņai pilngadīgām personām.

* **Invaliditātes novērtēšanas sistēmas pilnveide pilngadīgām personām**

Labklājības ministrija strādā pie konceptuālā ziņojuma izstrādes, lai sagatavotu piedāvājumu invaliditātes ekspertīzes procesa pilnveidošanai pilngadīgām personām:

* nostiprinot funkcionēšanas novērtējuma invaliditātes ekspertīzes procesā (invaliditātes statusa noteikšanu balstīt uz personas funkcionēšanas spēju novērtējumu, nevis tikai uz noteikto medicīnisko diagnozi);
* speciālistu loka paplašināšana, kuri tiek iesaistīti invaliditātes ekspertīzes veikšanā (veicot funkcionālo spēju novērtēšanu, piemēram, ergoterapeits, fizioterapeits);
* paredzot pakāpenisku pāreju uz klātienes ekspertīzēm (ar izņēmumiem ļoti smagas invaliditātes gadījumos).

Piedāvājumu Ministru kabinetā plānots iesniegt 2024.gada 2.pusgadā.

**Eiropas Savienības (ES) direktīvu tvērums:**

* **Eiropas invaliditātes kartes un stāvvietu kartes direktīvas priekšlikums** (Priekšlikums Eiropas Parlamenta un Padomes Direktīvai, ar ko izveido Eiropas invaliditātes karti un Eiropas stāvvietu karti personām ar invaliditāti) – direktīva Eiropas Parlamentā vēl nav apstiprināta (bet plānots drīzumā, vispārējā vienošanās Padomē ir panākta). Direktīvas priekšlikums paredz, ka Eiropas invaliditātes karte un Eiropas stāvvietu karte tiek atzīta visā Eiropas Savienības teritorijā, sekmējot personu ar invaliditāti brīvu ceļošanu, saņemot noteiktu pakalpojumu klāstu, kad persona īslaicīgi (līdz 3 mēnešiem) uzturas citā ES dalībvalstī. Direktīva Eiropas Parlamentā vēl nav apstiprināta. Tiklīdz direktīva tiks apstiprināta uzsāksies transponēšanas process.
* **Antidiskriminācijas direktīvas priekšlikums** (Priekšlikums Padomes direktīvai par vienlīdzīgas attieksmes principa īstenošanu neatkarīgi no reliģijas vai pārliecības, invaliditātes, vecuma vai seksuālās orientācijas). Direktīvas sagatavošanas sarunās galvenā atbildīgā ir Kultūras ministrija (integrācijas politika). Direktīvā viens no diskriminācijas aizlieguma pamatiem ir invaliditāte, paredzot, ka veselības, izglītības, sociālās aizsardzības u.c. pakalpojumi nodrošināmi nediskriminējot personas ar invaliditāti. Tāpat paredzēts saprātīga pielāgojuma pienākums – proti, iestādes nedrīkstēs atteikt uzstādīt piekļūstamus vides risinājumus, lai, piemēram, persona ratiņkrēslā var saņemt attiecīgo veselības vai izglītības pakalpojumus. Direktīva Eiropas Parlamentā vēl nav apstiprināta. Tiklīdz direktīva tiks apstiprināta uzsāksies transponēšanas process.

1. Grozījumi Valsts sociālo pabalstu likumā: <https://titania.saeima.lv/LIVS14/saeimalivs14.nsf/webSasaiste?OpenView&restricttocategory=443/Lp14> [↑](#footnote-ref-1)
2. Grozījumi Invaliditātes likumā: <https://tapportals.mk.gov.lv/public_participation/e8d9b8ea-9d4d-477c-b66f-a472ac8f9cfd> [↑](#footnote-ref-2)
3. Grozījumi Ministru kabineta 2014.gada 23.decembra noteikumos Nr.805 "Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi": <https://tapportals.mk.gov.lv/legal_acts/45dd2d09-678e-4673-bee8-80b69e9f5cef> [↑](#footnote-ref-3)
4. Grozījumi Sociālo pakalpojumu un sociālās palīdzības likumā: <https://tapportals.mk.gov.lv/legal_acts/ce35a611-a318-410b-97cb-11361b2cffab> [↑](#footnote-ref-4)
5. Grozījumi Sociālo pakalpojumu un sociālās palīdzības likumā: <https://tapportals.mk.gov.lv/public_participation/0b7caea9-aae0-4363-88d1-5033bea98272> [↑](#footnote-ref-5)
6. Konceptuālais ziņojums “Invaliditātes noteikšanas sistēmas pilnveide bērniem”: <https://tapportals.mk.gov.lv/legal_acts/5c419b64-63c9-4f36-99e2-9a99534e6cab> [↑](#footnote-ref-6)
7. Plāns personu ar invaliditāti vienlīdzīgu iespēju veicināšanai 2024. – 2027.gadam: <https://tapportals.mk.gov.lv/legal_acts/789022cc-9110-4bd8-87f5-115e6b92e09b> [↑](#footnote-ref-7)